Ritratt: Facebook-Kevin Cauchi .td_uid_2_61f3d7d428413_rand.td-a-rec-img{text-align:left}.td_uid_2_61f3d7d428413_rand.td-a-rec-img img{margin:0 auto 0 0} Ċertu żoni fir-raħal ta' Għajnsielem qed ikollhom problema bil-vultaġġ tad-dawl speċjalment filgħaxijiet. Skont ir-residenti, din il-problema ilha għaddejja sena u nofs u saħansitra spiċċaw jagħżlu x'appliances jużaw għaxm'għandhomx vultaġġ ta' dawl b'saħħtu, u anke jispiċċaw bla provvista tal-elettriku. L-Erbgħa, Newsbook.com.mt tkellem ma' wħud mir-residenti affettwati li qed jispiċċaw ma jistgħux jużaw la l-forn tal-elettriku biex isajru u lanqas il-lift "għax ma jkollux saħħa jitla' sa fuq, bir-riskju li jingħalqu fih. Barra minn hekk, oħrajn qalu li ċerti appliances tad-dar spiċċaw bil-ħsara minħabba li d-dawl il-ħin kollu jitbaxxa u jogħla. Ilbieraħ stess inqatgħalhom id-dawl bejn is-6pm u t-8pm. Ir-residenti qalulna li spiċċaw kuljum bix-xemgħat minħabba din il-problema. Jumejn ilu s-Sindku ta' Għajnsielem Kevin Cauchi tefa' filmat fuq Facebook, li juri d-dawl jogħla u jinżel. F'kumment ma' Newsbook.com.mt Cauchi qal li l-agħar ħin qed ikun meta n-nies imorru lura lejn id-dar wara x-xogħol. Żied jgħid li fi tmiem il-ġimgħa qiegħed ikun hemm problema wkoll minħabba xi Maltin li jaqsmu l-fliegu biex iqattgħu jumejn għal mistrieħ. Cauchi qal li rċieva ritratti li juru li l-vultaġġ ikun 170 meta suppost ikun 230. Kompla jgħid li l-problema ggravat minħabba permessi ġodda għal bini li ħarġu fil-lokalità riċentament. Is-Sindku qal li huma ltaqgħu mal-inġiniera tal-Enemalta dwar din il-kwistjoni u esiġew li tissolva minnufih. Ir-residenti jibagħtu petizzjoni lill-Ministeru Fl-aħħar jiem, ir-residenti bagħtu wkoll petizzjoni lill-Ministeru għall-Enerġija, iżda s'issa għad ma kellhom l-ebda risposta. Is-sindku qal li r-riżorsi tal-Kunsill huma limitati imma qegħdin jippruvaw jgħinu kif jistgħu. Semma kif għadd ta' residenti jmorru l-Kunsill kuljum jilmentaw dwar "din is-sitwazzjoni inaċċettabbli". Residenti li tkellmu ma' dan is-sit tal-aħbarijet qalu li din il-problema żdiedet f'dawn l-aħħar ġimgħat, hekk kif qed jgħixuha kuljum. "Jien inħallas il-kontijiet tad-dawl u ilma bħal ħaddieħor" kompliet tgħid residenta. Residenta oħra qaltilna li din il-problema qegħda taffettwa wkoll il-konsum tal-ilma għax huma jgħixu f'appartament u għandhom bżonn il-pompa. Kompliet tgħid li sal-5.30pm jippruvaw li jinħaslu għax "wara m'għandekx ċans li tinħasel". Meta r-residenti jċemplu l-Enemalta fl-uffiċċju ta' Malta jgħidulhom li jafu bil-problema, filwaqt li l-inġiniera tal-Enemalta f'Għawdex jgħidulhom, "Jiddispjaċini ma nafx x'ħa naqbad ngħidlek". Residenta qalet li kien hemm ħaddiema tal-Enemalta li marru jwaħħlu voltage reader f'Awwissu iżda qatt ma kellmuhom lura. Din il-problema tinsab f'diversi żoni ta' Għajnsielem fosthom qrib Pjazza Tolfa, fl-inħawi ta' Triq il-Gudja, fil-parti ta' fuq ta' Triq il-Ġnien u t-toroq tal-madwar, u Triq l-Imġarr u Triq Cordina. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61f3d7d4289f5_rand.td-a-rec-img{text-align:left}.td_uid_3_61f3d7d4289f5_rand.td-a-rec-img img{margin:0 auto 0 0}